**Наративни извештај о спровођењу Aкционог плана за спровођење Стратегије за стварање подстицајног окружења за развој цивилног друштва у Републици Србији за период 2020-2030. године, за 2022. годину**

На предлог Министарства за људска и мањинска права и друштвени дијалог, Влада Републике Србије је усвојила Стратегију за стварање подстицајног окружења за развој цивилног друштва у Републици Србији за период 2022-2030. године (у даљем тексту: Стратегија), на седници одржаној 03. фебруара 2022. године и иста је објављена у „Службеном гласнику РС“ број 23/2022.

Акциони план за спровођење Стратегије за стварање подстицaјног окружења за развој цивилног друштва у Републици Србији за период од 2022–2030. године, за период 2022–2023. године („Службени гласник РС”, број 109/2022) (у даљем тексту. Акциони план) представља документ јавне политике који чини саставни део Стратегије за стварање подстицајног окружења за развој цивилног друштва у Републици Србији за период 2022–2030. године („Службени гласник РС”, број 23/22).

Министарство за људска и мањинска права и друштвени дијалог ( у даљем тексту: Министарство) као надлежни предлагач у претежној је надлежности већине мера и активности предвиђених Акционим планом те је у складу са надлежностима прикупило податке од државних органа задужених за реализацију конкретних мера и активности које, у складу са законом, користи за израду извештаја о реализацији активности из Акционог плана.

Акционим планом је у 2022. години предвиђена реализација укупно 8 активности, а према достављеним извештајима укупно су реализоване три активности односно 37,5%, у току је реализација такође три активности односно 37,5% док су две активности (25%) одложене за реализацију у наредној години. Значајан фактор који је утицао на реализацију активности осим смањених кадровских капацитета је чињеница да је 2022. године била изборна година у којој је законодавна активност била смањена, што је директно утицало на обим израде предлога прописа, али и реализацију других редовних активности органа, па тиме и реализацију планираних активности. Напомињемо, да је током 2022. године отпочето са реализацијом више активности чији рок извршења је четврти квартал 2023. године, што је и наведено у табеларном приказу који је дат у прилогу.

Средства неопходна за реализацију активности предвиђена у укупном износу од 529.250.000,00 динара обезбеђена су у складу са Законом о буџету („Службени гласник РС”, број 110/21).

У 2022. години према достављеним подацима надлежних органа утрошено је 462.129.516,66 динара (што чини 87% утрошених средства из буџета за реализацију активности у 2022. години). За поједине активности из Акционог плана предвиђено је финансирање из донаторских средстава, док већина средстава представљају текуће трошкове запослених.

Додатно Стратегијом је предвиђено увођење новог механизма за праћење спровођења Стратегије: Савета за развој и сарадњу са цивилним друштвом Владе Републике Србије (у даљем тексту: Савет) сачињеног од представници кључних институција за спровођење Стратегије и као и једнаког броја представника организација цивилног друштва које се бирају на предлог цивилног друштва.

Имајћи у виду значај овог тела, Министарство је по усвајању Стратегије отпочело широк консултативни процес са циљем дефинисања мандата и функционисања Савета, како би у што краћем року обезбедило оснивање овог тела. Након спровођења широког консулативног процеса у ком је утврђено мандат и улога Савета, као и да ће Савет разматрати опште услове за деловање и развој цивилног друштва предложено је да назив овог саветодавног тела буде Савет за стварање подстицајног окружења за развој цивилног друштва, што је у усвојено. Влада Републике Србије је на седници одржаној 28. септембра 2023. године усвојила Одлуку о образовању Савета за стварање подстицајног окружења за развој цивилног друштва чиме је успостављен нови механизам за дијалог и сарадњу са цивилним друштвом, али и тело које ће у наредном периоду пратити и анализирати резултате спровођења Стратегије.

Имајући у виду да је Акционим планом предвиђен већи број активности чија је реализације планирана до краја 2023. године, очекује се да ће Акциони план у највећем делу бити реализован.

Намера ресорног Министарства као институције која је одговорна за реализацију мера из Стратегије и активности из акционог плана који се односе на стварање подстицајног окружења за деловање и развој цивилног друштва је евидентирање свих недостатака и успостављање отворене и континуиране међуресорне сарадње, уз уважавање принципа инклузивности када је у питању сарадња са цивилним друштвом, овај извештај искористи за израду ex-post анализе. Такође, резултати овог извештаја представљаће смернице за израду наредног двогодишњег акционог плана, који ће на ефикаснији начин допринети спровођењу мера из наведене стратегије.